Αύγουστος της Σαξονίας-Κοβούργου-Γόθας

Ο Αύγουστος (γερμ. August von Sachsen-Coburg und Gotha, 13 Ιουνίου 1818 – 26 Ιουλίου 1881) του Οίκου της Σαξονίας-Κοβούργου-Γόθας (κλάδου Κοχάρυ) ήταν πρίγκιπας της Σαξονίας-Κοβούργου-Γόθας-Κοχάρυ. Ήταν συνταγματάρχης του στρατού της Σαξονίας και ιδιοκτήτης του Κάστρου Τσάμπραντ και της πόλης Στιάβνιτσα, αμφότερα σήμερα στη Σλοβακία.

Η ζωή του
Ο Αύγουστος Λουδοβίκος Βίκτωρ γεννήθηκε στη Βιέννη το 1818 και ήταν το δεύτερο παιδί και ο δεύτερος υιός του Φερδινάνδου της Σαξονίας-Κοβούργου-Γόθας και της Μαρίας Αντωνίας Κοχάρυ, κόρης του πρίγκιπα Φέρεντς Γιόζεφ Κοχάρυ ντε Τσάμπραγκ & Σίτνυα. Έπειτα από τρεις ημέρες βαπτίστηκε στον Καθεδρικό του Αγίου Στεφάνου, με αναδόχους τη μάμμη του, Αυγούστα Ρόυς του Έμπερσντορφ, και δύο θείες του, τη Βικτωρία, Δούκισσα του Κεντ, και τη Λουίζα, Δούκισσα της Σαξονίας-Κοβούργου-Γόθας. 

Με την αναδιανομή των εδαφών του κύριου κλάδου του Οίκου των Βέττιν το 1826, ο πατέρας του έγινε πρίγκιπας του Κοβούργου-Γόθας. Η μητέρα του είχε κληρονομήσει από τον πατέρα της ιδιοκτησίες στη Σλοβακία και την Ουγγαρία.

Ο μεγαλύτερος αδελφός του, Φερδινάνδος, είχε νυμφευτεί τη Μαρία Β΄ της Πορτογαλίας. Ο εξάδελφός του, Αλβέρτος, είχε νυμφευτεί την εξαδέλφη τους, Βικτωρία του Ηνωμένου Βασιλείου, ενώ ο άλλος εξάδελφός του, Λεοπόλδος Β΄, ήταν βασιλιάς του Βελγίου.

Ο ίδιος νυμφεύτηκε το 1843 την Κλημεντίνη των Βουρβόνων-Ορλεάνης, κόρη του Λουδοβίκου Φίλιππου της Γαλλίας. Ζούσαν στο Παλάτι Κόμπουργκ στη Βιέννη. Ήταν ιδιοκτήτης του Κάστρου Μπέργκλας στο Κοβούργο της Θουριγγίας και το 1862 κληρονόμησε τις εκτεταμένες γαίες της μητέρας του στην Ουγγαρία, γενόμενος ένας από τους μεγαλύτερους γαιοκτήμονες της χώρας αυτής. Ήταν μέλος επί τιμή της Ουγγρικής Γεωλογικής Εταιρείας. Ο αυτοκράτορας Φραγκίσκος Ιωσήφ του απένειμε τον τίτλο του Υψηλότατου, ως πεθερού της Λουίζας, αδελφής της συζύγου του διαδόχου Ροδόλφου. Έκτισε τον Ναό του Αγίου Αυγουστίνου στο Κοβούργο, στου οποίου την κρύπτη ετάφη αργότερα εκείνος, καθώς και άλλα μέλη της οικογένειάς του.

Του απονεμήθηκε ο μεγαλόσταυρος του Τάγματος του Οίκου της Σαξονίας-κλάδος Ερνέστου, του Πορτογαλικού Τάγματος του Πύργου και του Ξίφους, της Γαλλικής Λεγεώνος της Τιμής και του Βελγικού Βασιλικού Τάγματος του Λεοπόλδου. Επίσης ήταν ιππότης επί τιμή του Τάγματος της Μάλτας.

Απεβίωσε το 1881 στο Κάστρο Έμπενταλ του Κοβούργου και τέσσερα έτη μετά η σύζυγός του ανήγειρε εκεί ένα γλυπτό στη μνήμη του.

Οικογένεια
Με τη σύζυγό του Κλημεντίνη των Βουρβόνων-Ορλεάνης, κόρη του Λουδοβίκου Φίλιππου της Γαλλίας, είχε πέντε τέκνα:
 Φίλιππος (1844 - 1921), Πρίγκιπας της Σαξονίας-Κοβούργου-Γόθας.
 Λουδοβίκος Αύγουστος (1845 - 1907), Πρίγκιπας της Σαξονίας-Κοβούργου-Γόθας.
 Κλοτίλδη (1846 - 1927), παντρεύτηκε τον Ιωσήφ Κάρολο της Αυστρίας.
 Αμαλία (1848 - 1894), παντρεύτηκε το Μαξιμιλιανό Εμμανουήλ, Δούκα εν Βαυαρία.
 Φερδινάνδος (1861 - 1948), Πρίγκιπας της Βουλγαρίας (1887), μετέπειτα Βασιλιάς (1908).

 Πρόγονοι  

Πηγές
Friedrich Maximilian Oertel: Genealogische Tafeln zur Staatengeschichte des neunzehnten Jahrhunderts, F.A. Brockhaus, 1857, p. 96
Ferenc von Kubinyi and Imre Vahot: Ungarn und Siebenbürgen in Bildern, G. Emich, 1834, S. 31
Adreßhandbuch des Herzogthums Sachsen-Coburg und Gotha, Meusel, 1854, p. 18

Παραπομπές

Κατηγορία:Οίκος της Σαξονίας-Κοβούργου-Γόθας